«Ухтаса районын выль производство восьтöм сетас выль уджалан местаяс, выль вот перйöмъяс, а сiдзжö Ухтаын да Сыктывкарын лоö бур юан ва»

Та йылысь юöртiс талун Коми Республикаса Юралысьöс Медводдза вежысь Алексей Чернов Ярега посёлокын титанöвöй коагулянт производстволöн опытно-промышленнöй стрöитанiнын памятнöй капсула пуктiгöн.

А.Чернов пасйис, мый тайö титанöвöй коагулянт производствоыс – Россияын медводдза татшöм тшупöда проект. Сiйö медводдзаöн лоö и сы серти, мый кутiс пöртсьыны олöмö Ярегаса мусир-титан месторождениеын титан перйöм. Ярегаса месторождениеын титанöвöй рудаяслöн запасыс лоö Россияса титан запасъясын 40 прöчент кымын, мый сетö позянлун сёрнитны дыркадся производство йылысь, кыдзи титанöвöй коагулянт, сiдзи и мукöд титана прöдукт серти.

Проект збыльмöдiгöн 2011-2012 воясын Ухтаса районын стрöитасны производственнöй комплекс, кöнi титанöвöй коагулянтсö вонас кутасны перйыны 25 000 тоннаöдз. Водзвыв арталöм юöръяс серти производствоын кутас уджавны 320 морт.